FESTIVALUL INTERNATIONAL DE POEZIE „NICHITA STĂNESCU“

FESTIVALUL INTERNATIONAL DE POEZIE

„NICHITA STĂNESCU“

Încheierea Festivalului Internaţional de poezie pentru elevi „Nichita Stănescu”, ediţia a XI-a, avut loc la Centrul Cultural „Sfinţii Mihail şi Gavril”, din Sectorul 2 al Capitalei. Organizatori au fost Societatea Culturală „Apollon – România”, domnul ambasador UNESCO – scriitorul George Călin şi directorul publicaţiei „Apollon”, Anca Elena Călin.

Invitaţii lui şi ai doamnei directoare a Centrului, Gabriela Dancu, au fost scriitori, poeţi, oameni de cultură din Bucureşti şi Urziceni: Geo Călugăru, Doina Bârcă, Florin Grigoriu, pictorul Paul Mecet, Victoria Milescu, Luminiţa Zaharia, Octavian Mândruţă (cantautor), Maria Niculescu, Roşu Nicolae, Viorel Speteanu, Romaniţa Ştenţel şi alţii. Au fost recitate poezii din opera „îngerului blond” şi au fost decernate premiile concursului de creaţie, preşedintele juriului fiind academicianul Vasile Căpăţînă (Republica Moldova), vicepreşedintele Victoria Milescu – poetă, George Călin, academicianul Vasile Tărâţeanu.

Dintre câştigători, premiul I a fost câştigat de Ioana Neaga Budoiu, elevă în clasa a VI-a la Şcoala „Sfântu Nicolae” din Bucureşti. Premiul II l-a obţinut Ioana Cristina Badea, de la Liceul „Marin Sorescu” din Craiova, iar premiul III i-a revenit lui Darius Costea, elev la Liceul militar din Câmpina. Din partea Fundaţiei Literar-Istorice „Stoika” a luat parte la eveniment secretara literară şi poeta Doina Bârcă.

Felicitări tuturor celor implicaţi pentru promovarea tinerelor talente şi pentru că sunt alături de iubitorii de cultură. Evenimentul integral este promovat în revista de cultură, artă şi civilizaţie „Apollon” din Urziceni, judeţul Ialomiţa.

DOINA BÂRCĂ

Contents